**GUVERNUL ROMÂNIEI**

**HOTĂRÂRE**

**pentru modificarea art. 2 alin. (1) din Hotărârea Guvernului nr. 223/2019 privind aprobarea acordării ajutorului de stat pentru facilitarea închiderii minelor de cărbune necompetitive din cadrul Societăţii Complexul Energetic Hunedoara – S.A.**

**pentru anul 2019**

În temeiul art. 108 din Constituţia României, republicată și a art. 26 din [Ordonanța Guvernului nr. 12/2019 cu privire la rectificarea bugetului de stat pe anul 2019](https://lege5.ro/Gratuit/gm2dcnjtgm4a/ordonanta-nr-12-2019-cu-privire-la-rectificarea-bugetului-de-stat-pe-anul-2019?pid=291889168#p-291889168),

**Guvernul României** adoptă prezenta hotărâre.

**Articol Unic.** Aliniatul (1) al articolului 2 din Hotărârea Guvernului nr. 223/2019 privind aprobarea acordării ajutorului de stat pentru facilitarea închiderii minelor de cărbune necompetitive din cadrul Societății Complexul Energetic Hunedoara - S.A. pentru anul 2019, publicată în Monitorul Oficial al României, Partea I, nr. 283 din 12 aprilie 2019, se modifică și va avea următorul cuprins:

**„ Art. 2**. –(**1**) Ajutorul de stat în sumă totală de 67.372 mii lei pentru anul 2019, suportat integral de la bugetul de stat, prin bugetul Ministerului Energiei, se acordă potrivit Deciziei Comisiei Europene nr. C (2016) 7.719/final privind închiderea minelor de cărbune necompetitive din România şi Deciziei Comisiei Europene nr. C (2018) 1001/final privind închiderea minelor de cărbune necompetitive din România, în vederea suportării costurilor excepţionale ale unităţilor intrate în proces de închidere definitivă, costuri care nu sunt legate de producţia curentă.”

**PRIM- MINISTRU**

**LUDOVIC ORBAN**